खड़कसिंह : तूं ठीक गलानी ए किशनु दी मा पुत्तरै दा सल्ल बड़ा डाह्डा होंदा ऐ। माऊ दा दुख मां गै पछानी सकदी ऐ, मां, किशनु दी मां, एह्, धरती, करोड़ें किशनुएं दी मां (परदे पिच्छें दा गीतै दा सुर गूंजदा ऐ) सोच ते सेही उसी किन्ना दुख पुज्जै करदा ऐ। समझ ते सेही उस माऊ गी बेदन, जेह्दी छाती पर बचारें किशनुएं दा लहु डुल्लै करदा ऐ (गीत फी उब्भरदा ऐ) सुन, किशनु दी मां सुन। (इने सुरें चा गै जोरदार आवाज गूंजदी ऐ)